CELEX: 62014TN0732
Language: el
Date: 2014-10-23 00:00:00
Title: Υπόθεση T-732/14: Προσφυγή της 23ης Οκτωβρίου 2014 — Sberbank of Russia κατά Συμβουλίου

19.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 16/41
            
         
      Προσφυγή της 23ης Οκτωβρίου 2014 — Sberbank of Russia κατά Συμβουλίου
      (Υπόθεση T-732/14)
      (2015/C 016/65)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Sberbank of Russia OAO (Μόσχα, Ρωσία) (εκπρόσωποι: D. Rose, QC, M. Lester, Barrister, P. Crowther και J. Fearns, Solicitors)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση 2014/512/ΚΕΠΠΑ του Συμβουλίου της 31ης Ιουλίου 2014, τον κανονισμό (ΕΕ) 833/2014 του Συμβουλίου της 31ης Ιουλίου 2014, την απόφαση 2014/659/ΚΕΠΠΑ του Συμβουλίου της 8ης Σεπτεμβρίου 2014 και τον κανονισμό (ΕΕ) 960/2014 του Συμβουλίου της 8ης Σεπτεμβρίου 2014, στο μέτρο που έχουν εφαρμογή στην προσφεύγουσα,
               
            
                  —
               
               
                  να κηρύξει παράνομες τις διατάξεις που απαριθμούνται στην παράγραφο 53 του δικογράφου της προσφυγής,
               
            
                  —
               
               
                  να καταδικάσει το Συμβούλιο στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο υποστηρίζεται ότι το Συμβούλιο υπέπεσε σε πρόδηλη πλάνη εκτιμήσεως καθόσον έκρινε ότι η προσφεύγουσα πληροί οποιοδήποτε από τα κριτήρια εγγραφής στους καταλόγους των προσώπων, των οντοτήτων και των φορέων που υπόκεινται στα περιοριστικά μέτρα λόγω ενεργειών της Ρωσίας οι οποίες αποσταθεροποιούν την κατάσταση στην Ουκρανία. Η προσφεύγουσα υποστηρίζει ότι δεν πληροί τα κριτήρια εγγραφής στους εν λόγω καταλόγους και ότι, κατά συνέπεια, το Συμβούλιο ενήργησε κατά κατάχρηση εξουσίας περιλαμβάνοντάς της στις προσβαλλόμενες πράξεις.
               
            
                  2.
               
               
                  Με τον δεύτερο λόγο υποστηρίζεται ότι το Συμβούλιο παρέβη την υποχρέωσή του να αιτιολογήσει την εγγραφή της προσφεύγουσας στους επίμαχους καταλόγους στο μέτρο που δεν παρέθεσε προσήκουσα ή επαρκή αιτιολογία για το γεγονός ότι περιέλαβε την προσφεύγουσα στις προσβαλλόμενες πράξεις.
               
            
                  3.
               
               
                  Με τον τρίτο λόγο υποστηρίζεται ότι το Συμβούλιο προσέβαλε τα δικαιώματα άμυνας και το δικαίωμα αποτελεσματικής δικαστικής προστασίας της προσφεύγουσας στο μέτρο που δεν την ενημέρωσε για το γεγονός ότι περιελήφθη στις προσβαλλόμενες πράξεις και που δεν προσκόμισε αποδεικτικά στοιχεία προς στήριξη της αποφάσεώς του να εγγράψει την προσφεύγουσα στους επίμαχους καταλόγους.
               
            
                  4.
               
               
                  Με τον τέταρτο λόγο υποστηρίζεται ότι η εγγραφή της προσφεύγουσας στους επίμαχους καταλόγους ισοδυναμεί με αδικαιολόγητο και δυσανάλογο περιορισμό των θεμελιωδών δικαιωμάτων της, περιλαμβανομένου του δικαιώματος στην προστασία της επιχειρηματικής ελευθερίας και της φήμης της.